A Tanács 1087/97/EK rendelete

(1997. június 9.)

a Kínából származó textil- és ruházati termékek és egyes kontingenstermékek Kanári-szigetekre történő behozatalának mennyiségi korlátozások vagy az ezekkel azonos hatású intézkedések nélkül történő engedélyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel a közösségi jogi rendelkezések Kanári-szigetekre történő alkalmazásáról szóló, 1991. június 26-i 1911/91/EGK tanácsi rendeletnek [1] megfelelően a Tanács, a spanyol hatóságok kérelmére, engedélyezheti a Kanári-szigetek területére alkalmazandó közös kereskedelempolitika rendelkezéseitől való eltérést;

mivel Spanyolország ilyen eltéréseket kért, és kérelmezi, hogy a Kínából származó textil- és ruházati termékek és egyes kontingenstermékek behozatalára a Közösségben alkalmazandó mennyiségi korlátozásokat a kanári-szigeteki fogyasztásra szánt termékek tekintetében függesszék fel;

mivel azok az egyedi megszorítások, amelyekkel a Kanári-szigetek szembesül, Spanyolországnak a Közösséghez való csatlakozásakor hatályos szabadkereskedelmi rendelkezések és az érintett kereskedelem alacsony volumene fényében, az ilyen eltérés indokoltnak tűnik;

mivel rendelkezéseket kell elfogadni annak biztosítása érdekében, hogy a hatályos mennyiségi korlátozásoktól való eltérés hatálya alá tartozó termékek kizárólag a Kanári-szigetek belső piacára kerüljenek, és hogy a Bizottság rendszeres jelentéseket kapjon a behozatalok és visszáruk mennyiségéről;

mivel, ha a kérdéses termékeket a Közösség vámterületének más részére szállítják, a mennyiségi korlátozásokra vonatkozó intézkedéseket alkalmazni kell; mivel az árukat ezért T5 okmányoknak kell kísérniük azon vámhivatalba való érkezésükig, ahol a megfelelő okmányok bemutatásakor azokat fogyasztásra bocsátják, annak biztosítása érdekében, hogy azok ezen intézkedések hatálya alá tartoznak,

ELFOGADTA EZT A RENDELETET:

1. cikk

A Kombinált Nómenklatúra 50–63. árucsoportjába tartozó, illetve az egyes harmadik országokból történő behozatal közös szabályairól, valamint az 1765/82/EGK, az 1766/82/EGK és a 3420/83/EGK rendelet hatályon kívül helyezéséről szóló, 1994. március 7-i 519/94/EK tanácsi rendelet [2] II. mellékletében szereplő textiltermékeket mennyiségi korlátozások vagy ezekkel azonos hatású intézkedések nélkül bocsátják a Kanári-szigetekre történő behozatalra.

2. cikk

(1) Az 1. cikkben megállapított intézkedések kizárólag a Kanári-szigetek hazai piacára szánt termékekre vonatkoznak.

(2) Az illetékes spanyol hatóságok minden szükséges intézkedést megtesznek annak biztosítása érdekében, hogy az (1) bekezdésnek megfeleljenek, a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletben [3] megállapított, a végfelhasználással kapcsolatos vonatkozó közösségi rendelkezésekkel összhangban.

3. cikk

(1) Amennyiben az 1. cikkben megállapított intézkedések hatálya alá tartozó termékeket a közösségi vámterület más részeire szállítják, az illetékes spanyol hatóságok a Közös Vámtarifában rögzített autonóm vámtételek ideiglenes felfüggesztéséről és egyes ipari termékeknek a Kanári-szigetekre történő behozatalára vonatkozóan a Közös Vámtarifa szerinti vámtételek fokozatos bevezetéséről szóló, 1996. március 25-i 527/96/EK tanácsi rendelet [4] 2. cikkének (2) bekezdésével összhangban minden szükséges intézkedést megtesznek a Közös Vámtarifa szerinti vámok beszedése érdekében. A kérdéses árukra alkalmazni kell a vonatkozó közös kereskedelempolitikai intézkedéseket a következő rendeletekben megállapítottak szerint:

- meghatározott textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendelet [5],

- az egyes harmadik országokból származó textiltermékek kétoldalú megállapodások, jegyzőkönyvek, egyéb megállapodások, vagy egyéb különleges közösségi importszabályozás hatálya alá nem tartozó behozatalának közös szabályairól szóló, 1994. március 7-i 517/94/EK tanácsi rendelet [6],

- az 519/94/EK rendelet.

(2) A kérdéses termékek minden szállítmányát a Közösségi Vámkódex létrehozásáról szóló, 2913/92/EGK tanácsi rendelet [7] végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet 472–484. cikkének megfelelően kiadott T5 ellenőrzőpéldány másolatának kell kísérnie.

(3) A T5 ellenőrzőpéldány másolata csak a vonatkozó közösségi behozatali engedély eredetijének vagy másolatának bemutatása mellett adható ki.

(4) Az indító hivatal által kiadott T5 ellenőrzőpéldánynak tartalmaznia kell a következő adatokat:

- a 8. rovatban a "Címzett": azon személy neve, akinek a nevében a közösségi behozatali engedélyt kiadták,

- a 104. rovatban:

"Mercancías que deben someterse, para su despacho a consumo fuera de las islas Canarias, a las restricciones cuantitativas aplicables en la Comunidad

Reglamento (CE) no… Derogación en las islas Canarias de las restricciones cuantitativas"

(A Közösségben alkalmazandó mennyiségi korlátozások hatálya alá tartozó, a Kanári-szigeteken kívüli fogyasztásra bocsátásra szánt áruk)

(…/EK rendelet Eltérés a Kanári-szigetekre vonatkozó mennyiségi korlátozásoktól).

(5) A Közösségen belüli árutovábbítási eljárás keretében szállított árukat kísérő okmányoknak a 2454/93/EGK rendelet 311. cikkének c) pontjával összhangban, a 44. rovatban tartalmazniuk kell az érintett T5 ellenőrzőpéldányra vonatkozó hivatkozást.

(6) A rendeltetési hivatalnál az illetékes hatóságok, adott esetben, levonják az engedélyben feltüntetett mennyiséget.

4. cikk

Az 1. cikkben említett azon termékekre vonatkozóan, amelyek a Közösség területén mennyiségi korlátozások vagy egyéb felügyeleti intézkedések alá tartoznak, az illetékes spanyol hatóságok minden hónap tizenötödikéig értesítik a Bizottságot az előző hónap során az eltérések hatálya alá tartozó behozatalok mennyiségéről, és – adott esetben – a Közösség vámterületének más részeire szállított termékekről.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1997. június 9-én.

a Tanács részéről

az elnök

G. Zalm

[1] HL L 171., 1991.6.29., 1. o.

[2] HL L 67., 1994.3.10., 89. o. A legutóbb az 1897/96/EK rendelettel (HL L 250., 1996.10.2., 1. o.) módosított rendelet.

[3] HL L 302., 1992.10.19., 1. o. A legutóbb az 1994-es csatlakozási okmánnyal módosított rendelet.

[4] HL L 78., 1996.3.28., 1. o.

[5] HL L 275., 1993.11.8, 1. o. A legutóbb a 2231/96/EK rendelettel (HL L 307., 1996.11.28., 1. o.) módosított rendelet.

[6] HL L 67., 1994.3.10., 1. o. A legutóbb az 1937/96/EK rendelettel (HL L 255., 1996.10.9., 4. o.) módosított rendelet.

[7] HL L 253., 1993.10.11., 1. o. A legutóbb a 2153/96/EK rendelettel (HL L 289., 1996.11.12., 1. o.) módosított rendelet.

--------------------------------------------------